Trodnevni kongres forenzične ginekologije i perinatologije koji je započeo jučer u Topuskom izazvao je veliko protivljenje aktivističkih ženskih udruga i dijela medicinskih stručnjaka. Smeta ih što je jedan od glavnih organizatora spomenutog skupa Hrvatsko katoličko sveučilište, dok se kao visoki pokrovitelji navode predsjednica Republike Hrvatske Kolinda Grabar- Kitarović i kardinal Josip Bozanić. Među pokroviteljima kongresa naveden je, među ostalima, i msgr. Vlado Košić, sisački biskup.

To je, prema mišljenju članica udruga B.a.b.e., Ženske mreže Hrvatske, i "Protagore", zadiranje Crkve u medicinsku znanost i javnozdravstvene usluge, što bi za posljedicu, kako se pribojavaju, moglo imati ugrožavanje prava žena.



- Poručujemo javnosti, a primarno predsjednici Republike, da smatramo da je zloupotrijebila svoj položaj podržavajući jedan religijski određen skup koji nasrće na prava žena. Upravo je predsjednica osoba koja bi trebala štititi ustavne vrijednosti, stoga njezino pokroviteljstvo nad skupom smatramo skandaloznim - istaknula je Bojana Genov iz Ženske mreže Hrvatske.

- Smeta nas to što se javna znanost i zdravstvo spajaju s religijskim institucijama koje su javno usmjerene protiv reproduktivnih prava žena. Premda se nigdje direktno u programu ne spominje zabrana pobačaja, nama je jasno u kojem pravcu će to ići. Kad se, naime, religijski vrednuju embrij i rodilja, to uvijek ide na štetu žene. Ljuti nas i činjenica da ginekolozi koji bi trebali štititi prava pacijentica, ta prava zatiru služeći jednoj religijskoj ideologiji - govori dr. sc. Marijana Bijelić iz udruge "Protagora", docentica na zagrebačkom Filozofskom fakultetu.



Zanimljivo je, prema njezinim riječima, i to što će sudionici kongresa kotizaciju u iznosu od 500 do 1000 kuna (ovisno o struci), uplaćivati na IBAN račun Hrvatskog katoličkog sveučilišta. Budući da će spomenuti kongres biti bodovan od strane Hrvatske liječničke komore, u Topuskom se očekuje velik broj ginekologa koji vjerojatno ne vide ništa sporno u organizaciji, kao ni pokroviteljstvu jednog takvog okupljanja. Za razliku od zagrebačke ginekologinje, dr. Jasenke Grujić, članice Inicijative liječnika za reguliranje prava na priziv savjesti u medicini.

- Ginekologija je grana medicine koja je uvijek bila najizloženija klerikalizaciji, što nije slučajno. Religijsko vrednovanje žena i ploda u maternici na štetu žene derogira spolna i reproduktivna prava žena, u prvom redu temeljno reproduktivno pravo - pravo na odlučivanje o rađanju djece. Ja kao sekularistkinja jednostavno odbijam prisustvovati kongresu koji organizira jedna crkvena institucija. Tamo, uostalom, nitko neće smjeti iznijeti teme koje bi, u bilo kojem dijelu, bile suprotstavljene nauku Crkve. Vidjela sam da je jedna od tema kongresa "Embriologija u svjetlu kanonskopravne i forenzičke medicine". Svima je vjerojatno jasno kamo to cilja - kaže dr. Grujić.



Glasnogovornika Ureda hrvatske predsjednice pitali smo koji su razlozi za osiguranje visokog pokroviteljstva nad spomenutom manifestacijom, no odgovor, do zaključenja ovog teksta, nismo dobili. Za komentar smo ostali uskraćeni i od strane Hrvatskog katoličkog liječničkog društva (HKLD), čiji su članovi u organizacijskom timu kongresa koji je, po svemu sudeći, izazvao pravu buru u civilnom sektoru.



Dr. Grujić: Zašto je kardinal pokrovitelj?

- U jednoj sekularnoj sredini Crkva i država morale bi biti odvojene, to nam barem jamči članak 41. Ustava RH. Da to u praksi baš i nije tako, može se osvjedočiti kad pogledate pozivnicu za spomenuti kongres na kojoj su kao visoki pokrovitelji jedan uz drugoga navedeni kardinal Josip Bozanić i predsjednica Kolinda Grabar Kitarović - govori dr. Jasenka Grujić.